มติบอร์ดธปท.แต่งตั้งโยกย้ายผู้บริหารใหม่3ตำแหน่ง
บอร์ดธปท.มีมติแต่งตั้งและโยกย้ายผู้บริหารใหม่ 3 ตำแหน่ง มีผลบังคับใช้ 1 ต.ค. ปีนี้เป็นต้นไป
26 ส.ค. 2558

บอร์ดธปท.มีมติแต่งตั้งและโยกย้ายผู้บริหารใหม่ 3 ตำแหน่ง มีผลบังคับใช้ 1 ต.ค. ปีนี้เป็นต้นไป
นายสาทร โตโพธิ์ไทย เลขานุการ คณะกรรมการธนาคารแห่งประเทศไทย (บอร์ด ธปท.) เปิดเผยถึงผลการประชุมของบอร์ดในวันนี้ (26 ส.ค.)  ว่า ที่ประชุมบอร์ดมีมติอนุมัติให้มีการแต่งตั้งและโยกย้ายระดับผู้บริหารของธนาคารแห่งประเทศไทย(ธปท.)ใหม่ โดยเลื่อนตำแหน่ง นายจาตุรงค์ จันทรังษ์ ผู้อำนวยการอาวุโสฝ่ายกลยุทธ์สถาบันการเงิน สายนโยบายสถาบันการเงิน ขึ้นเป็นผู้ช่วยผู้ว่าการ สายนโยบายการเงิน ซึ่งต้องทำหน้าที่เลขานุการคณะกรรมการนโยบายการเงิน(กนง.)ด้วย แทนนายเมธี สุภาพงษ์ ผู้ช่วยผู้ว่าการ สายนโยบายการเงินคนปัจจุบัน ที่ได้เลื่อนขึ้นไปเป็นรองผู้ว่าการ ด้านเสถียรภาพการเงิน
นอกจากนี้ บอร์ด ธปท.ยังมีมติโยกย้าย  น.ส.นวพร มหารักขกะ ผู้ช่วยผู้ว่าการ สายตรวจสอบกิจการภายใน ไปเป็นผู้ช่วยผู้ว่าการ สายวางแผนและงบประมาณ แทนนางสุภาวดี ปุณศรี และโยก นางสุภาวดี ปุณศรี ผู้ช่วยผู้ว่าการ สายวางแผนและงบประมาณมาเป็นผู้ช่วยผู้ว่าการ สายตรวจสอบกิจการภายใน
ทั้งนี้ มติดังกล่าวนี้ ให้มีผลบังคับใช้ตั้งแต่วันที่ 1 ต.ค. 2558 นี้เป็นต้นไป
ภาพ-นายจาตุรงค์ จันทรังษ์ หนึ่งในผู้บริหารใหม่ของธปท.